泗州院旃檀白衣觀音贊
作者：釋德洪
朝代：宋

paragraphs: 我聞菩薩昔因地，所供養佛名觀音。
從聞思修入悟心，心精遺聞而得道。
見聞覺知不可易，譬如西北與東南。
而此乃曰聞可遺，令人罔然墮疑網。
龍本無耳聞以神，蛇亦無耳聞以眼。
牛無耳故聞以鼻，螻蟻無耳聞以身。
六根互用乃如此，聞不可遺豈理哉。
彼於異類昧劣中，而亦精妙不間斷。
况我自在慈忍力，無畏解脱獨不然。
鐘鼓俱擊聲不同，知其不同是生滅。
而二種聲不相參，即是同時寂滅法。
稽首浄智功德聚，廣大莊嚴悲願海。
憫我心明力不逮，時時種子發現行。
如人因酒而發狂，戒飲輙復逢佳醖。
願滅顛倒癡暗障，願獲辯才智慧藏。
游戲十方微塵刹，亦施無畏利衆生。
凡曰有心能聞者，同入圓通三昧海。